Robert Józef Kubica (lengyel kiejtéssel: [ˈrɔbɛrt kuˈbit͡sa]); (Krakkó, 1984. december 7. –) az első lengyel Formula–1-es versenyző, 2006 és 2009 között a BMW Sauber csapatának pilótája volt. A 2010-es idényben a Renault-nál folytatta pályafutását. 2008-ban ő lett az első közép- és kelet-európai versenyző, aki Formula–1-es futamot nyert, miután elsőként intették le a 2008-as kanadai nagydíjon. Pályafutása során tizenkét alkalommal állt dobogón, és egy futamgyőzelemmel rendelkezik. Legjobb világbajnoki eredménye a 2008-ban elért 4. helyezése volt (ekkor csupán a futamgyőzelmek számának különbsége miatt csúszott le a 3. helyről).